లక్ష్యాన్ని మించిన సింగరేణి
నవతెలంగాణ- వాణిజ్య విభాగం
          వర్షాలతో పాటు పలు ప్రతికూల పరిస్థితులు ఎదురైనప్పటికీ సింగరేణి సంస్థ ఈ ఏడాది మొదటి త్రైమాసికంలో లక్ష్యాన్ని మించిన ఉత్పత్తిని సాధించింది. ఏప్రిల్‌-జూన్‌ మధ్య కాలానికి లక్ష్యం 13.50 మిలియన్‌ టన్నులు కాగా.. సంస్థ 13.65 మిలియన్‌ టన్నుల ఉత్పత్తిని సాధించింది. గత ఏడాది ఇదే కాలంలో సంస్థ మొత్తం ఉత్పత్తి 9.80 మిలియన్‌ టన్నులు మాత్రమే. జూన్‌ నెలలో కురిసిన భారీ వర్షాలతో ఆ నెలలో 4.48 మిలియన్‌ టన్నుల ఉత్పత్తి జరగాల్సి ఉండగా 4.48 మిలియన్‌ టన్నుల ఉత్పత్తి జరిగినట్లు సంస్థ ఒక ప్రకటనలో తెలిపింది. మొదటి మూడు నెలల కాలంలో బొగ్గు రవాణాలో కూడా దాదాపు 11 శాతం వృద్ధి చెంది 12.57 మిలియన్‌ టన్నుల నుంచి 13.92 మిలియన్‌ టన్నులకు చేరినట్లు సంస్థ వివరించింది. నూరు శాతం లక్ష్యాలను సాధించేందుకు కృషి చేసిన సింగరేణి కార్మికులను, ఉద్యోగులను, అధికారలను సంస్థ ఛైర్మన్‌ అండ్‌ ఎండీ ఎన్‌.శ్రీధర్‌ ఈ సందర్భంగా అభినందించారు. ఇదే స్ఫూర్తిని కొనసాగిస్తూ 60 మిలియన్‌ టన్నుల వార్షిక ఉత్పత్తి లక్ష్యాన్ని సాధించేందుకు కృషి చేయాలని ఆయన అన్నారు. హెచ్‌ఈఎంఎం యంత్రాలను వీలైనంత గరిష్ఠంగా వినియోగించుకొని అధిక ఉత్పత్తి కోసం కృషి చేయాలని ఆయన అన్నారు..
మీ స్నేహితులకు రికమెండ్ చెయ్యండి